Diari Oficial de la Generalitat Valenciana


Sumari del DOGV 9911, del 08-08-2024 (2024/8231)

ANUNCI de suspensió de l'atorgament de l'informe de compatibilitats urbanístiques i qualsevol altra actuació que porte a nous emplaçaments de vivendes turístiques.
-------------------------------------------------------------------------------------------------------------------------------------------------------------------

### Dades del document

Número de DOGV
:   9911

Data del DOGV
:   08-08-2024

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2024/8231

CVE
:   XKOD-R-3946-4171

Data del document
:   02-08-2024

Organisme emissor
:   Ajuntament de Sant Joan d'Alacant

Tipus de document
:   Edicte

El Ple, en la sessió celebrada el 30 de juliol de 2024, va adoptar l'acord següent:

Assumpte: suspensió de l'atorgament de l'informe de compatibilitats urbanístiques i qualsevol altra actuació que implique nous emplaçaments de vivendes turístiques.

Referència: URB-MA-MOV/fss/2024

Tràmit: Fase 0: (art. 68 de la TRLOTUP). Suspensió llicencies.

Iniciativa: Ajuntament de Sant Joan d’Alacant.

Òrgan promotor: Ajuntament de Sant Joan d’Alacant.

Autoritat substantiva: Ajuntament de Sant Joan d’Alacant.

Localització: diverses zones del municipi.

Expedient: 7462/2024

*Antecedents*

18.07.2024. Provisió de la Regidoria Delegada d'Urbanisme que ordena la tramitació de la modificació puntual del pla general, amb la suspensió dels informes de compatibilitats urbanístiques per a l'ús vivenda turística a l'efecte de regular l'ús esmentat en les diferents tipologies, zones i la normativa que s'aplica a cadascuna d'estes del planejament municipal vigent.

*Consideracions jurídiques*

1a. Normativa d'aplicació

Comunitària

• Directiva 2001/42/CE del Parlament Europeu i del Consell, de 27 de juny de 2001, relativa a l'avaluació dels efectes de determinats plans i programes en el medi ambient.

Estatal

Llei 21/2013, de 9 de desembre, d'avaluació ambiental (BOE 296, 11.12.13).

Reial decret legislatiu 7/2015, de 30 d'octubre, pel qual s'aprova el text refós de la Llei del sòl i rehabilitació urbana.

Autonòmica

Llei 15/2018, de 7 de juny, de turisme, oci i hospitalitat de la Comunitat Valenciana.

Decret 10/2021, de 22 de gener, del Consell, d'aprovació del reglament regulador de l'allotjament turístic a la Comunitat Valenciana.

Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori urbanisme i paisatge.

Decret 74/2016, de 10 de juny, del Consell, pel qual s'aprova el reglament pel qual es determina la referenciació cartogràfica i els formats de presentació dels instruments de planificació urbanístics i territorial de la Comunitat Valenciana (DOGV 7806, 15.06.2016).

*Municipal*

Pla general d'ordenació urbana de Sant Joan d'Alacant aprovat per la CTU el 30.09.2013.

2a. Regulació de l'ús vivenda turística

Tal com inclou la provisió de la Regidoria d'Urbanisme de data 18.07.2024, s'estan produint de manera creixent queixes de veïns i comunitat de propietaris respecte a vivendes en les quals s'autoritza l'ús com a vivenda turística. L'increment d'este ús, a més, influïx de manera directa l'encariment i la disminució de l'oferta de vivendes per a ús residencial normal.

L'evolució de la demanda de vivenda turística a Sant Joan d'Alacant des de l'any 2018 ha sigut la següent:

![](https://dogv.gva.es/publicaciones/imagesSF/2024/8/5/1204709/19_1723031336379_2372816649373123259_imagen.png)

![](https://dogv.gva.es/publicaciones/imagesSF/2024/8/5/1204709/20_1723031336381_679184791977576142_imagen.png)

Este increment de la vivenda amb finalitats d'ús turístic, com s'ha indicat, planteja problemes de diversa índole. Per la qual cosa, és necessari regular la creixent demanda de vivenda turística d'este ús i la seua possible implantació en les diferents tipologies i zones previstes en el pla general vigent, que concilia el dret de propietat i la llibertat de les persones propietàries de vivendes per a arrendar-les i obtindre'n el major rendiment econòmic possible.

L'Ajuntament té la potestat quant a la regulació de les vivendes destinades a allotjaments turístics, i correspon als ajuntaments l'obligació de planificar urbanísticament, regular estos usos en les diferents tipologies i zones establides en el pla i determinar per a cadascuna d'estes la normativa que en cada cas se'ls aplique.

La Llei 15/2018, de 7 de juny, de turisme, oci i hospitalitat de la Comunitat Valenciana, regula la modalitat d'allotjament turístic a través de vivendes d'ús turístic, i les definix com:


> *Article 65. Vivendes d'ús turístic*

1. Són vivendes d'ús turístic: els immobles complets, de qualsevol tipologia, que tinguen l'informe municipal de compatibilitat urbanística que permeta este ús, se cedisquen mitjançant preu amb habitualitat en condicions de disponibilitat immediata i amb finalitats turístiques, vacacionals o d'oci.

El pla general vigent no conté cap regulació sobre l'ús de vivenda turística, a escala urbanística es distingixen els típics usos (residencial, terciari i industrial), però no es regula este tipus d'ús en el qual la vivenda residencial no es dedica a l'ús propi de vivenda domiciliària sinó al lloguer vacacional.

La disposició addicional segona de la Llei 15/2018 establix:

1. A l'efecte de l'emissió del document acreditatiu de compatibilitat urbanística inclòs en els articles 65 i 77 de la Llei 15/2018, de 7 de juny, sempre que no existisca normativa municipal a este efecte s'entén que les vivendes d'ús turístic són compatibles amb l'ús urbanístic terciari, i amb l'ús urbanístic residencial segons el que estipula l'apartat segon. Tot això, fins al moment en què un instrument de planejament urbanístic municipal ordene les zones urbanístiques i determine la seua compatibilitat o incompatibilitat amb l'ús dominant.

Pel que s'ha exposat abans, s'adopta l'acord de suspensió de l'atorgament de l'informe de compatibilitats urbanístiques per a poder obtindre la condició de vivendes d'ús turístic en l'àmbit del terme municipal de Sant Joan d'Alacant i que el Servici d'Urbanisme inicie els tràmits necessaris per a poder iniciar la corresponent modificació puntual del pla general vigent per a la implementació de la normativa urbanística que regule l'ús turístic de les vivendes en les diferents tipologies i zones establides en el planejament vigent del municipi.

3a. Procediment

La suspensió de llicències es regula en els articles 68 i 69 de la TRLOTUP vigent:


> *Article 68. Suspensió de l'atorgament de llicències.*

1. L'administració promotora del pla podrà acordar la suspensió de la tramitació i l'atorgament de llicències i altres títols que habiliten la parcel·lació de terrenys, edificació i demolició i canvi d'ús per a àmbits determinats, amb la finalitat de facilitar l'estudi o la reforma de l'ordenació urbanística.

2. La suspensió tindrà una duració màxima de dos anys. Este termini s'interromprà, amb alçament de la suspensió, si, transcorregut un any, no se sotmet a exposició pública la proposta de pla.

3. Després de l'exposició al públic d'un pla en tramitació, es reprendrà la suspensió, o s'iniciarà si no s'haguera adoptat amb anterioritat, fins que es complete el termini de dos anys màxim. En els àmbits delimitats de suspensió de llicències, només podran concedir-se llicències per a obres o actuacions compatibles amb l’antiga i la nova ordenació. Per a facilitar la compatibilitat, l'acord de suspensió de llicències podrà excusar el compliment d'aspectes accessoris de la nova ordenança per a regular-lo degudament.

4. L'eficàcia de l'acord de suspensió, o la seua represa, necessita que es publique en el *Diari Oficial de la Generalitat Valenciana*, en què s'indique els àmbits i els tipus de llicències afectades per la suspensió o s'anuncie el seu abast per remissió al document exposat al públic.

5. La suspensió de llicències implicarà, també, la dels acords aprovatoris de nous programes d'actuació en la zona afectada. Els programes d'actuació ja aprovats i encara vigents abans de la suspensió de llicències no es veuran afectats, llevat que en acordar-la es faça constar expressament, sense perjuí de les indemnitzacions que procedisquen.


> *Article 69. Situació posterior a la suspensió de llicències*

1. La suspensió s'extingix amb l'aprovació definitiva del planejament o pel transcurs del termini màxim de suspensió sense que s'haja aprovat definitivament el pla. La denegació de les sol·licituds de llicència presentades abans de la suspensió que s'haurien d'haver atorgat si no hi haguera hagut canvi d'ordenació, seran indemnitzables pel cost del projecte i es retornaran, així mateix, els tributs i les càrregues que s'hagueren generat.

2. La indemnització d'altres perjuís irrogats per canvis de planejament procedix en els casos previstos per la legislació de sòl.

3. Finalitzat el segon any de suspensió de llicències, esta no podrà reiterar-se sobre la mateixa zona amb la mateixa finalitat en un termini de cinc anys. Quan siga estrictament necessari per a preservar la viabilitat de l'ordenació del pla en preparació, procedirà la suspensió del planejament i es dictaran les normes transitòries d'urgència previstes en l'article 44.7 d'este text refós.

Òrgan competent:

L'òrgan competent és el ple de l'Ajuntament conforme el que disposa l'article 22.1.c de la Llei 7/1985, de 2 d'abril, reguladora de bases del règim local, i l'article 61 de la TRLOTUP.

ACORD

*Primer*

Acordar la suspensió per termini d'un any per a l'atorgament de nous informes de compatibilitats urbanístiques per a poder obtindre la condició de vivendes d'ús turístic en l'àmbit del terme municipal de Sant Joan d'Alacant.

*Segon*

El Servici d'Urbanisme iniciarà els tràmits necessaris per a la modificació puntual corresponent a l'efecte de regular la normativa relativa a l'ús turístic de les vivendes en les diferents tipologies i les zones establides en el planejament vigent del municipi, i determinarà per a cadascuna d'estes la normativa que en cada cas se li aplique.

*Tercer*

Publicar el present acord de suspensió en el *Diari Oficial de la Generalitat Valenciana*, que estarà a la disposició dels interessats en la seu electrònica d'este ajuntament [www.santjoandalacant.es](http://www.santjoandalacant.es/)»

CSV: 5P3EAASTWTLDQKA7AYNFKX927

La documentació amb CSV es podrà descarregar en la seu electrònica municipal [http://santjoandalacant.sedelectronica.es](http://santjoandalacant.sedelectronica.es/), introduint en l'apartat «validació de documents», el CSV indicat.

1 Modificat pel Decret llei 7/2024, de 9 de juliol, del Consell, de simplificació administrativa de la Generalitat.

  

Sant Joan D'alacant, 2 d'agost de 2024

(Decret 2150, 06.07.2023)

David Aracil Aracil

Regidor delegat d'Urbanisme